Účtovníctvo ROPO a obcí / Ročník 2022 / Vydanie 5/2022
Konsolidácia medzi obcou a jej s. r. o.
 Publikované:  11. 5. 2022           ■ Autor/i:   Ing. Lucia Kašiarová       
 URL článku:  https://www.ropoaobce.sk/sk/casopis/uctovnictvo-ropo-a-obci/konsolidacia-medzi-obcou-a-jej-s-r-o.m-3117.html

Obec zriadila právnickú osobu – s. r. o., kde je 100 % vlastníkom. S. r. o. sa zameriava na stavebnú činnosť  a stavia nehnuteľnosti pre obec. S. r. o. účtuje na účte 602. Obec účtuje o dlhodobom majetku, ktorý je už zaradený, teda je účtovaný na účte 021,  a k tomu sú účtované odpisy na účte 551,  a tak isto účtuje o nedokončených investí­ciách na účte 042. Ako urobiť elimináciu vzájomných vzťahov v KÚZ v prípade, keď obec účtuje ešte len na účte 042,  a tak isto v prípade, keď je už majetok zaradený  a idú k nemu odpisy, keďže obchodná spoločnosť realizuje pre obec investičnú činnosť účtovanú v obchodných spoločnostiach do výnosov, ale v obci do majetku?

Podľa opisu treba vykonať v rámci konsolidačných operácií konsolidáciu medzivýsledku, inými slovami výsledku hospodárenia, ktorý dosiahla obchodná spoločnosť pri opísanej investičnej činnosti. V prvom kroku bude potrebné zistiť z účtovníctva obchodnej spoločnosti (OS), v akej výške a na ktorých účtoch boli zaúčtované náklady súvisiace s opísanou stavebnou činnosťou.
Napríklad:
 - OS vyfakturovala obci stavebné činnosti v celkovej hodnote: 10 000 eur (účet 602). 
Súvisiace náklady boli v OS zaúčtované na účtoch:
 - 4 000 eur - účet 521 - Mzdové náklady 
 - 1 400 eur - účet 524 - Zákonné sociálne poistenie 
 - 2 000 eur - účet 501 - Spotreba materiálu 
 - 1 600 eur - účet 502 - Spotreba energie 
____________________________________________________________
 - 9 000 eur - Náklady na stavebné práce spolu 
OS dosiahla zo stavebných prác vykonaných v obci zisk v hodnote 1 000 eur. Cieľom konsolidácie je:
 - znížiť hodnotu dlhodobého majetku vykázaného v obci a obstaraného od OS o zisk dosiahnutý OS, v našom prípade je to 1 000 eur. 
 - celú transakciu v KÚZ vykázať ako keby obec a OS bola jednou účtovnou jednotkou, teda ako keby si obec stavebné práce vykonala vo vlastnej réžii. V takom prípade by neboli vykázané výnosy z predaja služieb (účet 602), ale účet 624 - Aktivácia dlhodobého hmotného majetku.
Preto v KÚZ konsolidátor zaúčtuje (v prípade, že je majetok vykázaný ešte na účte 042):

 MD	D	
Účet	Suma v €	Účet	Suma v €	
602 – Tržby z predaja služieb	10 000,–	624 – Aktivácia dlhodobého hmotného majetku	9 000,–	
		042 – Obstaranie dlhodobého hmotného majetku	1 000,–	

Túto konsolidačnú operáciu bude potrebné každý rok zopakovať, kým nebude predmetný majetok buď plne odpísaný, alebo vyradený z majetku obce.
V ďalších účtovných obdobiach bude však uvedená operácia účtovaná len voči účtu 428 (MD 428/D 042 alebo 021 vo výške 1 000 eur). Pokiaľ obec majetok už zaradila a začala odpisovať, účtovanie bude identické. Pribudne však jedna účtovná operácia, eliminácia odpisov, pripadajúcich na medzivýsledok. V našom prípade teda predpokladajme, že je majetok zaradený na účet 021 a bude sa odpisovať 10 rokov. V IÚZ obce budú každý rok zaúčtované odpisy vo výške 1 000 eur (10 000 eur/10 rokov). V KÚZ budú môcť byť zaúčtované odpisy každý rok len vo výške 900 eur (9 000 eur OC stavby v KÚZ/10 rokov). Dôvodom je, že obstarávacia cena majetku bola v KÚZ znížená o zisk dosiahnutý OS (1 000 eur). Preto bude potrebné:
 - každý rok znížiť hodnotu ročných odpisov: MD účet 081/D účet 551 vo výške 100 eur, 
 - zopakovať zníženie oprávok zaúčtovaných v KÚZ minulých rokov (MD účet 081/D účet 428).